Categoriile de salarizare pentru alte categorii de personal din instituţiile şi organizaţiile de învăţămînt preuniversitar

|  |  |
| --- | --- |
| **Funcţia** | **Categoria de salarizare** |
| Director-adjunct (şef-adjunct) în probleme de gospodărie, producere, etc. | 16; 17 |
| Contabil-şef | 16; 17 |
| Ajutor al directorului pentru gospodărie | 9; 10 |
| Laborant | 5; 6 |
| Ajutor al educatorului | 4; 5 |
| Dădacă de noapte în instituţiile de învăţămînt de tip internat pentru copii orfani şi copii rămaşi fără îngrijirea părinţilor | 4; 5 |

**Note:**

1. Conducătorilor instituţiilor de învăţămînt preuniversitar li se acordă dreptul să stabilească directorilor-adjuncţi (şefilor-adjuncţi) în problemele de gospodărie, producere, etc., contabililor-şefi şi ajutorilor directorului pentru gospodărie:

- sporuri la salariu pentru intensitatea muncii şi îndeplinirea unor sarcini de importanţă majoră în mărime de pînă la 50% din salariul de funcţie, ţinînd cont de sporul lunar pentru vechime în muncă. Aceste sporuri se anulează sau se reduc în cazul neîndeplinirii în termen a sarcinilor, înrăutăţirii calităţii muncii sau încălcării disciplinei de muncă. Cuantumul mijloacelor alocate, pentru acordarea acestor sporuri, nu poate depăşi 50 la sută din suma mijloacelor pentru plata salariilor de funcţie, conform schemei de încadrare aprobate, şi a sporurilor pentru vechime în muncă;

- premii lunare, utilizînd trimestrial în acest scop mijloacele fondului de retribuire a muncii pentru o lună, calculat din salariul de funcţie, ţinînd cont de sporul pentru vechime în muncă, alte sporuri şi suplimente lunare acordate în conformitate cu legislaţia în vigoare. Cuantumul concret al premiului se stabileşte în funcţie de aportul personal în muncă al angajatului şi nu se limitează.

- ajutor material, utilizînd în acest scop mijloacele fondului de retribuire a muncii pentru o lună, calculat ţinînd cont de sporul pentru vechime în muncă, alte sporuri şi suplimente lunare, acordate în conformitate cu legislaţia în vigoare.

2. În cazul în care numărul real de copii care frecventează instituţiile preşcolare este peste prevederile normale stabilite (numărul maxim de copii în grupe: 20 – cu vîrsta de pînă la 3 ani şi 25 – cu vîrsta 3-6 (7) ani), se stabileşte o retribuţie suplimentară lunară pentru educatori, ajutorii de educatori şi dădace-infirmiere, la salariul lunar sau tarifar, după cum urmează:

|  |  |
| --- | --- |
| **Numărul de copii peste prevederile normei** | **Retribuţia suplimentară lunară, în % de la salariul tarifar (lunar)** |
| **educatori** | **ajutorii de educatori şi dădace-infirmiere** |
| de la 3 pînă la 5 copii | 10 | 25 |
| de la 6 pînă la 8 copii | 20 | 35 |
| peste 8 copii | 25 | 50 |

3. Ajutorului de educator, pentru exercitarea nemijlocită a funcţiilor educative în cadrul lecţiilor, îndeplinirea măsurilor de asanare, familiarizarea copiilor cu munca, însuşirea de către copii a deprinderilor sanitaro-igienice i se stabileşte un spor la salariul tarifar în cuantum de 10 la sută.

4. Personalul medical din instituțiile de învățămînt preuniversitar beneficiază de spor pentru înaltă eficiență în muncă șiintensitatea muncii în cuantum de 30 % din salariul de funcție.

5. Alt personal de specialitate fără statut de cadru didactic și funcționarii administrativi din instituțiile de învățămînt preuniversitar beneficiază de spor pentru înaltă eficiență în muncă și intensitatea muncii în limita a 20 % din mijloacele calculate la fondul de salarizare pentru plata salariilor de funcție conform schemei de încadrare aprobate.

De spor lunar pentru vechime în muncă beneficiază şi ajutorii de educatori din instituțiile de învățămînt preșcolar, precum și personalul medical inferior din instituţiile de asistenţă socială, centrele de plasament şi reabilitare a copiilor de vîrstă fragedă, inclusiv dădacele.